Document ID: 32015D0237

PROVEDBENA ODLUKA KOMISIJE (EU) 2015/237
оd 12. veljače 2015.
o izmjeni Provedbene odluke 2014/237/EU o mjerama za sprečavanje unošenja u Uniju i širenja unutar Unije štetnih organizama u odnosu na određeno voće i povrće podrijetlom iz Indije
(priopćeno pod brojem dokumenta C(2015) 662)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno treću rečenicu njezina članka 16. stavka 3.,
budući da:
(1)
Zbog nedostataka utvrđenih revizijama koje je Komisija izvršila u Indiji 2010. i 2013. i velikog broja zaustavljenih pošiljki sa štetnim organizmima na određenim biljkama i biljnim proizvodima podrijetlom iz Indije u tom razdoblju, Provedbenom odlukom Komisije 2014/237/EU (2) zabranjen je uvoz pet proizvoda koje se najčešće zaustavljalo zbog prisutnosti štetnih organizama, uključujući biljke Mangifera L., osim sjemenja.
(2)
U okviru revizija koje je Komisija izvršila u Indiji od 2. do 12. rujna 2014. utvrđena su znatna poboljšanja u sustavu fitosanitarne certifikacije pri izvozu te zemlje.
(3)
Nadalje, Indija je dala jamstva da su dostupne odgovarajuće tehničke mjere kojima se osigurava da u izvozu biljaka Mangifera L., osim sjemenja, podrijetlom iz Indije nema štetnih organizama.
(4)
U tom je kontekstu zaključeno da se rizik od unosa štetnih organizama u Uniju uvozom biljaka Mangifera L., osim sjemenja, može smanjiti na prihvatljivu razinu ako se poduzmu te odgovarajuće mjere.
(5)
Provedbenu odluku 2014/237/EU stoga bi trebalo na odgovarajući način izmijeniti kako bi se omogućio unos na područje Unije biljaka Mangifera L., osim sjemenja, podrijetlom iz Indije.
(6)
Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU ODLUKU:
Članak 1.
Provedbena odluka 2014/237/EU mijenja se kako slijedi:
1.
Članak 1. zamjenjuje se sljedećim:
„Članak 1.
Zabranjuje se unos na područje Unije sljedećih biljaka podrijetlom iz Indije: biljke Colocasia Schott, osim sjemena i korijenja, te biljaka Momordica L., Solanum melongena L. i Trichosanthes L., osim sjemenja.”
2.
Umeće se sljedeći članak 1.a:
„Članak 1.a
Unos na područje Unije biljaka Mangifera L., osim sjemenja, podrijetlom iz Indije dopušten je samo uz fitosanitarni certifikat iz članka 13. stavka 1. točke ii. prvog podstavka Direktive 2000/29/EZ i opis, pod naslovom ‚Dodatna deklaracija’, odgovarajućih mjera koje su poduzete kako bi se osiguralo da nema štetnih organizama.”
Članak 2.
Ova je Odluka upućena državama članicama.
Sastavljeno u Bruxellesu 12. veljače 2015.

Labels: 3
18
17
6